Jákvæð rekstrarafkoma hjá Akraneskaupstað Ársreikningar Akraneskaupstaðar fyrir 2014 hafa verið lagðir fram í bæjarráði . Helstu niðurstöður eru þær að rekstur A-hluta sjóðsins var jákvæður um 292 milljónir króna . Það er 154 milljónum yfir áætlun sem hafði gert ráð fyrir að A-hlutinn yrði 138 milljónum réttum megin við strikið . Rekstrarniðurstaða B-hlutans varð hins vegar neikvæð um 146 milljónir króna og nokkru verri en gert hafði verið ráð fyrir . Áætlað var að hún yrði neikvæð um 91 milljón . Samanlögð rekstrarniðurstaða A og B-hluta varð því jákvæð um 149 milljónir króna . Í A-hluta reikninga Akraneskaupstaðar er aðalsjóður bæjarins , eignasjóður , sorpstöðin Gáma , byggðasafnið og Fasteignafélag Akraneskaupstaðar slf . Heildar skuldir og skuldbindingar námu 5.452 milljónum króna í lok síðasta árs . Sambærileg tala fyrir 2013 var 5.257 milljónir . Lífeyrisskuldbindingar jukust um 225 milljónir á árinu og voru 2.761 milljónir um síðustu áramót . Heildar rekstrartekjur A-hlutans urðu 4.720 milljónir en gert hafði verið ráð fyrir að þær yrðu 4.472 milljónir á árinu 2014 . Undir B-hluta reikninganna falla Fasteignafélag Akraneskaupstaðar ehf. , Háhiti ehf og dvalar - og hjúkrunarheimilið Höfði . Svokallað skuldaviðmið í samstæðureikningi Akraensbæjar þar sem bæði A og B-hluti eru teknir saman er 91% en var 113% árið 2013 . Skuldahlutfall hefur lækkað úr 129% árið 2013 í 126% á síðasta ári . Veltufé frá rekstri nam 14,7% á síðasta ári en var 12,8% árið 2013 . Framlegð bæjarfélagsins í heild dróst saman á síðasta ári . Hún var 8,2% árið 2013 en féll í 4,2% á síðasta ári . Til frekari glöggvunar þá má nálgast ársreikninga Akraneskaupstaðar a heimasíðu bæjarins .